Il-Qorti mmultat lir-raġel €3,500, ordnat li s-senter ikun issekwestrat u kellu l-liċenzja sospiża għal sentejn Kaċċatur akkużat illi spara fuq diversi ċikonji kien meħlus minn din l-akkuża, imma nstab ħati li kien qed iġorr senter u munizzjon fi żmien meta l-istaġun tl-kaċċa kien magħluq. Ir-raġel ta' 43 sena kien arrestat fl-2018 fuq l-akkuża illi qatel tliet ċikonji, li huma speċi protetta. Dan l-inċident kien qajjem furur kbir fil-pajjiż hekk kif diversi ritratti tal-istess ċikonji kienu qed iduru fuq il-midja soċjali. F'deċiżjoni dalgħodu l-Maġistrat Astrid May Grima qalet li l-evidenza, mix-xhieda u l-filmati, ma kinitx konklussiva, filwaqt li fakkret illi hija responsabilità ta' min qed jagħmel l-akkuża biex jippreżenta l-provi. Il-Qorti mmultat lir-raġel €3,500, ordnat li s-senter ikun issekwestrat u kellu l-liċenzja sospiża għal sentejn. L-Ispettur Colin Sheldo mexxa l-prosekuzzjoni u l-Avukat Edward Gatt mexxa d-difiża. 'Din is-sentenza turi l-istat miskin ta’ infurzar' - Birdlife Dwar din is-sentenza, il-Conservation Manager ta’ BirdLife Malta Nicholas Barbara qal li din is-sentenza turi l-istat "miskin ta’ infurzar li qed tiffaċċja Malta fil-ġurnata tal-lum u hija konsegwenza tan-nuqqas ta’ riżorsi li għandha l-pulizija biex tiġġieled ir-reati kriminali ambjentali." Barbara sostna li meta seħħ dan l-inċident żewġ membri tal-istaff ta’ BirdLife Malta waslu fil-post qabel il-pulizija, wara li huma stess segwew liċ-Ċikonji Bojod minħabba l-periklu li jispiċċaw jinqatlu. "Filmati li ġibed b’mod volontarju ċiklist kienu kruċjali biex jiġi identifikat is-suspettat u biex l-inċident isir jaf bih kulħadd. Imma minkejja dan kollu, il-pulizija dakinhar kienu assenti, sa xħin spettur tal-ALE li lanqas biss kien xogħol tfaċċa minn jeddu. Dan kollu wassal għal telf ta’ ħin prezzjuż li seta’ jwassal biex l-akkużat jinqabad fil-fatt jew filpussess tal-karkassa.” Birdlife sostniet li hija rresponsabbiltà tal-Gvern li jagħmel dmiru u jħares in-natura u l-ħajja fis-selvaġġ. "Infakkru lis-Segretarju Parlamentari Clint Camilleri li l-Kumitat Ornis approva unanimament il-ħtieġa li titwaqqaf Wildlife Crime Unit, u nappellawlu biex dan il-pjan jinbidel f’azzjoni bil-kollaborazzjoni tal-Ministru responsabbli mill-pulizija. Wara l-inċidenti taċ-Ċikonji Bojod tas-sena l-oħra, l-uniku pass li ħa Camilleri kien li llaxka l-liġijiet tal-kaċċa għall-Fenek Selvaġġ u b’hekk se jagħti lok għal aktar inċidenti bħal dawn."